REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/166-16

10. avgust 2016. godine

B e o g r a d

ZAPISNIK

SA PETE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 10. AVGUSTA 2016. GODINE

Sednica je počela u 18,15 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Katarina Rakić, Dušica Stojković, Aleksandra Đurović, Đorđe Milićević, Branka Stamenković, Branimir Jovanović, Momo Čolaković i Petar Petrović.

Sednici su prisustvovali i zamenci članova Odbora: Vesna Rakonjac, zamenik Veroljuba Matića; Ana Stevanović, zamenik Branke Stamenković i Milorad Mirčić zamenik Vojislava Šešelja (pristupio sednici u toku razmatranja prve tačke dnevnog reda).

Sednici nisu prisustvovali članovi Odbora: Veroljub Matić, Vojislav Šešelj, Nemanja Šarović, Bojan Pajtić, Nenad Konstantinović i Nenad Čanak.

 Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa Treće i Četvrte sednice Odbora -

1. Razmatranje Odluke Republičke izborne komisije 02 Broj: 013-1505/16 od 10. avgusta 2016. godine, o dodeli mandata narodnih poslanika radi popune upražnjenih poslaničkih mesta u Narodnoj skupštini (03 broj 013/1781-16 od 10. avgusta 2016. godine);
2. Razmatranje ostavke koju je na funkciju narodnog poslanika podneo Srđan Kružević (01 broj 118-1718/16 od 1. avgusta 2016. godine);
3. Razmatranje zahteva Boška Obradovića*,* narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-1713/16 od 29. jula 2016. godine);
4. Razno.

 Pre prelaska na rad po dnevnom redu, Odbor je većinom glasova, bez primedaba, usvojio zapisnik sa Treće sednice Odbora, održane 18. jula 2016. godine.

U nastavku, Odbor je jednoglasno, bez primedaba, usvojio zapisnik sa Četvrte sednice Odbora, održane 29. jula 2016. godine.

**Prva tačka dnevnog reda**: Razmatranje Odluke Republičke izborne komisije 02 Broj: 013-1505/16 od 10. avgusta 2016. godine, o dodeli mandata narodnih poslanika radi popune upražnjenih poslaničkih mesta u Narodnoj skupštini (03 broj 013/1781-16 od 10. avgusta 2016. godine)

Predsednik Odbora upoznao je članove i zamenike članova Odbora sa sadržinom Odluke Republičke izborne komisije o dodeli mandata narodnih poslanika radi popune upražnjenih poslaničkih mesta u Narodnoj skupštini i uverenja o izboru narodnih poslanika: Stanislave Janošević, Nenada Mitrovića, dr Ivana Bauera, Jovana Jovanovića, Dragana Vesovića i Bajra Gegića, kao i procedurom Odbora u skladu sa članom 199. Poslovnika Narodne skupštine prilikom razmatranja ovakvih odluka Republičke izborne komisije.

 Diskusije nije bilo.

 Na predlog predsednika, Odbor je većinom glasova usvojio i Narodnoj skupštini podneo sledeći

 I Z V E Š T A J

 Odbor je konstatovao da su prestankom mandata narodnim poslanicima Aleksandru Vučiću, Ljiljani Đurović i Rasimu Ljajiću, izabranim sa Izborne liste ALEKSANDAR VUČIĆ – SRBIJA POBEĐUJE; Svetlani Kozić, izabranoj sa Izborne liste DOSTA JE BILO – SAŠA RADULOVIĆ; Biljani Rubaković, izabranoj sa Izborne liste DVERI – DEMOKRATSKA STRANKA SRBIJE – SANDA RAŠKOVIĆ IVIĆ – BOŠKO OBRADOVIĆ i dr Sulejmanu Ugljaninu, izabranom sa Izborne liste SDA Sandžaka – Dr. Sulejman Ugljanin SDA Sandžaka – Dr Sulejman Ugljanin, ostala upražnjena poslanička mesta u Narodnoj skupštini, u skladu sa odredbom člana 88. Zakona o izboru narodnih poslanika.

 Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika Stanislave Janošević, Nenada Mitrovića i dr Ivana Bauera, izabranih sa Izborne liste ALEKSANDAR VUČIĆ – SRBIJA POBEĐUJE; Jovana Jovanovića, izabranog sa Izborne liste DOSTA JE BILO – SAŠA RADULOVIĆ; Dragana Vesovića izabranog sa Izborne liste DVERI – DEMOKRATSKA STRANKA SRBIJE – SANDA RAŠKOVIĆ IVIĆ – BOŠKO OBRADOVIĆ i Bajra Gegića/Bajra Gegića izabranog sa Izborne liste SDA Sandžaka – Dr. Sulejman Ugljanin SDA Sandžaka – Dr Sulejman Ugljanin, i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Stanislavi Janošević, Nenadu Mitroviću, dr Ivanu Baueru, Jovanu Jovanoviću, Draganu Vesoviću i Bajru Gegiću/Bajru Gegiću.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje ostavke koju je na funkciju narodnog poslanika podneo Srđan Kružević (01 broj 118-1718/16 od 1. avgusta 2016. godine)

Predsednik Odbora je upoznao članove i zamenike članova Odbora da je Srđan Kružević podneo ostavku na funkciju narodnog poslanika.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavke narodnog poslanika Srđana Kruževića, izabranog sa Izborne liste IVICA DAČIĆ – „Socijalistička partija Srbije (SPS), Jedinstvena Srbija (JS) – Dragan Marković Palma“, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

 Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

 Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Treća tačka dnevnog reda:** Razmatranje zahteva Boška Obradovića, narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-1713/16 od 29. jula 2016. godine)

 Predsednik Odbora je obavestio članove i zamenike članova Odbora, da se narodni poslanik Boško Obradović, u skladu sa Odlukom o poslaničkoj naknadi, obratio Odboru sa zahtevom za isplatu mesečne naknade na ime zakupa stana u Beogradu i prava na naknadu za odvojeni život od porodice.

Milorad Mirčić, zamenik člana Odbora, istakao je da nisu svim narodnim poslanicima uručene parking nalepnice za parkiranje oko Doma Narodne skupštine, te je zamolio Službu Odbora da se ovo tehničko pitanje što pre reguliše. Predsednik Odbora je s tim u vezi pojasnio da je na Trećoj sednici Odbora utvrđen spisak nalepnica za parkiranje za sve narodne poslanike koji su do održavanja navedene sednice Odbora podneli svoje zahteve. Kako su u međuvremenu, od održavanja te sednice, podneti novi zahtevi, neophodno je da se po predviđenoj proceduri prvo na sednici Odbora utvrdi spisak nalepnica za parkiranje za novopodnete zahteve pa da se nakon toga one uruče narodnim poslanicima.

Odbor je, na predlog predsednika jednoglasno doneo sledeće

R E Š E Nj E

 1. Bošku Obradoviću, narodnom poslaniku, utvrđuje se pravo na isplatu mesečne naknade na ime zakupa stana u Beogradu u iznosu od 35.000,00 dinara, počev od 1. avgusta 2016. godine.

 2. O sprovođenju ovog rešenja staraće se Odsek za budžetsko računovodstvo.

Odbor je, na predlog predsednika većinom glasova doneo sledeće

 R E Š E Nj E

1. Bošku Obradoviću, narodnom poslaniku, utvrđuje se pravo na naknadu za odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate, počev od 1. avgusta 2016. godine.

2. O sprovođenju ovog rešenja staraće se Odsek za budžetsko računovodstvo.

**Četvrta tačka dnevnog reda:** Razno

Diskusije nije bilo.

Sednica je završena u 18,30 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović